ĮVADAS. SGD NAUDOJIMO IR DUJŲ LAIKYMO GALIMYBIŲ VIDAUS RINKOJE VISAPUSIŠKAS IŠNAUDOJIMAS

Europos Komisijos komunikatu „Atsparios energetikos sąjungos ir perspektyvios klimato kaitos politikos pagrindų strategija“ konkrečiai išreiškiamas ES siekis pereiti prie tvarios, saugios ir konkurencingos energetikos sistemos. Šiuo atžvilgiu itin svarbus energijos vartojimo efektyvumas, laikytinas „atskiru energijos šaltiniu“, ir mažaanglių energijos šaltinių, kaip antai atsinaujinančiųjų energijos išteklių, plėtojimas.

Kaip pabrėžiama komunikate „Energetikos sąjungos būklė“, išlieka ir didelių geopolitinių sunkumų siekiant užtikrinti iškastinio kuro tiekimo saugumą ir tiekimo sistemos atsparumą – visų pirma tai pasakytina apie žaliavas, nuo kurių importo ES labai priklauso. Todėl pagrindinis tikslas ir toliau yra labiau įvairinti ES gamtinių dujų tiekimo šaltinius, ypač atsižvelgiant į tai, kad gavybos pačioje Europos Sąjungoje apimtis artimiausiais dešimtmečiais ir toliau mažės. Su didėjančia priklausomybe nuo importo susijusį pažeidžiamumą galima sumažinti ir užtikrinus, kad dujų sistema išliktų lanksti ir suteiktų galimybę tinkamai reaguoti į tiekimo svyravimus. Šia strategija siekiama išnaudoti su suskystintomis gamtinėmis dujomis (toliau – SGD) ir dujų laikymu susijusias galimybes siekiant paįvairinti ES dujų sistemą, padaryti ją lankstesnę ir taip prisidėti prie pagrindinio energetikos sąjungos tikslo užtikrinti dujų tiekimo saugumą, konkurencingumą ir tiekimo sistemos atsparumą.

Numatoma, kad per artimiausius kelerius metus pasaulinė SGD tiekimo apimtis smarkiai (50 proc.) išaugs ir dėl to mažės kainos – tai puiki proga ES įgyvendinti savo tikslus, visų pirma siekį užtikrinti dujų tiekimo saugumą ir tiekimo sistemos atsparumą. Nors iš 2014 m. ES energetinio saugumo strategijos ir Komunikato dėl Europos dujų sistemos atsparumo trumpuoju laikotarpiu aiškiai matyti, kad daugelio valstybių narių dujų rinkos yra brandžios ir likvidžios, keturios Baltijos jūros, Vidurio ir Rytų Europos ir Pietryčių Europos regionų valstybės narės labai priklauso nuo vienintelio tiekėjo ir dėl to yra jautrios tiekimo sutrikimams.

Šios valstybės narės turi skubiai užsitikrinti galimybę naudotis įvairiais energijos šaltiniais. Šiuo atžvilgiu itin daug naudos galėtų duoti šie veiksmai: galimybės gauti SGD užtikrinimas, naudojimasis esamais dujotiekiais, dujų laikymas, pietinio dujų koridoriaus sukūrimas ir likvidžių dujų biržų Viduržemio jūros regione kūrimas. Taip pat labai svarbios energijos vartojimo efektyvumo priemonės ir mažaangliai energijos šaltiniai, kaip antai atsinaujinantieji energijos ištekliai, o investuoti į SGD arba dujų infrastruktūrą reikėtų apdairiai, kad būtų išvengta priklausomybės nuo konkrečių technologijų pavojaus arba iškastinio kuro infrastruktūros turto nuvertėjimo rizikos.

SGD naudojimas taip pat gali padėti paskatinti konkurencingumą, nes rinkoje išaugtų konkurencija su tarptautiniais tiekėjais. Kai kuriais atvejais tokių pokyčių poveikis gali būti išties didelis, kaip antai Lietuvos atveju.

Siekdama visapusiškai išnaudoti dalyvavimo augančioje tarptautinėje SGD rinkoje galimybes ir tapti tiekėjams patrauklia rinka, ES turi padaryti tris toliau išvardytus dalykus.

Pirma, ji turi užtikrinti, kad būtų išplėtota vidaus rinkai sukurti būtina infrastruktūra ir kad visos valstybės narės turėtų galimybę tiesiogiai arba per kitas valstybes nares dalyvauti tarptautinėse SGD rinkose. Tai ypač aktualu valstybėms narėms, kurios pernelyg priklauso nuo vieno tiekėjo.

Antra, ES turi baigti kurti dujų vidaus rinką, kad būtų siunčiami tinkami kainų signalai – tai būtina tam, kad SGD būtų tiekiamos ten, kur reikia, ir tam, kad būtų sudarytos sąlygos atlikti reikiamas investicijas į infrastruktūrą.

Trečia, ES didina pastangas glaudžiai bendradarbiauti su tarptautiniais partneriais, siekdama skatinti plėtoti laisvas, likvidžias ir skaidrias pasaulines SGD rinkas. Tai reiškia, kad turi būti intensyvinami dialogai su dabartiniais bei būsimais tiekėjais ir kitais pagrindiniais SGD vartotojais siekiant pašalinti SGD prekybos pasaulinėse rinkose kliūtis.